b'\n_START_ARTICLE_\nUed\n_START_PARAGRAPH_\nTermenul ued (substantiv neutru cu pluralul ueduri) este de origine arab\xc4\x83 (wadi, \xd9\x88\xd8\xa7\xd8\xaf\xd9\x8a) \xc8\x99i desemneaz\xc4\x83 valea \xc8\x99i albia temporar secat\xc4\x83 a unui r\xc3\xa2u sau p\xc3\xa2r\xc3\xa2u din zonele aride ale Africii de nord, Orientului Mijlociu \xc8\x99i ale Peninsulei Iberice. Uedurile duc ap\xc4\x83 doar temporar dup\xc4\x83 ploi toren\xc8\x9biale._NEWLINE_Uedurile sunt deseori asociate cu a\xc8\x99ez\xc4\x83ri umane datorit\xc4\x83 prezen\xc8\x9bei apei subterane \xc3\xaen albie. Aceast\xc4\x83 asociere se reflect\xc4\x83 \xc3\xaen numeroase nume de localit\xc4\x83\xc8\x9bi, ca, de exemplu, Wadi Halfa \xc3\xaen Sudan.\n_START_SECTION_\nAlte denumiri\n_START_PARAGRAPH_\n\xc3\x8en sud-vestul Africii asemenea v\xc4\x83i uscate se numesc riviere, \xc3\xaen Australia creek, \xc3\xaen America de Sud \xc8\x99i sudul Americii de Nord arroyo \xc8\x99i \xc3\xaen Spania barranco. Termenul ebraic nahal (\xd7\xa0\xd7\x97\xd7\x9c) \xc8\x99i termenul hindi/urdu nala sunt sinonime cu wadi \xc3\xaen \xc3\xaen\xc8\x9beles \xc8\x99i uz._NEWLINE_Unele nume de loca\xc8\x9bii din Spania sunt toponime derivate din araba andaluz\xc4\x83 unde w\xc4\x81d\xc4\xab a fost folosit pentru a desemna un r\xc3\xa2u permanent, de exemplu Guadalajara din w\xc4\x81d\xc4\xab al-hidj\xc4\x81rah (\xe2\x80\x9er\xc3\xa2u al pietrelor\xe2\x80\x9d), sau Guadalquivir din al-w\xc4\x81d\xc4\xab al-kab\xc4\xabr (\xe2\x80\x9er\xc3\xa2ul cel mare\xe2\x80\x9d).\n_START_SECTION_\nEfecte hidrologice\n_START_PARAGRAPH_\nDin cauza cre\xc8\x99terii bru\xc8\x99te a toren\xc8\x9bilor violen\xc8\x9bi, care pot atinge chiar mai mul\xc8\x9bi metri ad\xc3\xa2ncime \xc3\xaen unele cazuri, prezen\xc8\x9ba \xc3\xaentr-un ued dup\xc4\x83 ploi \xc3\xaensemn\xc4\x83 pericol de moarte. \xc3\x8en fiecare an \xc3\xaen lume sunt recenzate numeroase cazuri de \xc3\xaenec ale unor persoane ce traversau un ued secat - chiar \xc8\x99i \xc3\xaen de\xc8\x99ert. \xc3\x8en unele cazuri uedurile se alimenteaz\xc4\x83 din mun\xc8\x9bi \xc3\xaendep\xc4\x83rta\xc8\x9bi, astfel \xc3\xaenc\xc3\xa2t absen\xc8\x9ba apei la fa\xc8\x9ba locului nu e o garan\xc8\x9bie de siguran\xc8\x9b\xc4\x83. Un alt aspect care poate provoca accidente este obi\xc8\x99nuin\xc8\x9ba care duce la neglijen\xc8\x9b\xc4\x83: \xc3\xaen unele zone de de\xc8\x99ert uedurile pot fi secate timp de ani de zile p\xc3\xaen\xc4\x83 la apari\xc8\x9bia unei ploi \xc3\xaen zon\xc4\x83. Atunci \xc3\xaens\xc4\x83, toren\xc8\x9bii care coboar\xc4\x83 pe albie duc cu sine tot ce g\xc4\x83sesc \xc3\xaen cale. Au fost \xc8\x99i cazuri \xc3\xaen care hoteluri amplasate imprudent au fost dar\xc3\xa2mate de ap\xc4\x83.\n_START_SECTION_\nSedimentare\n_START_PARAGRAPH_\nDepozit\xc4\x83rile de sedimente \xc3\xaentr-un ued cresc rapid, pe de o parte datorit\xc4\x83 eroziunii accentuate al flancurilor (favorizat\xc4\x83 de factori cum atr fi solul poros, absen\xc8\x9ba de vegeta\xc8\x9bie, viteza \xc8\x99i debitul apei), iar pe de alt\xc4\x83 parte datorit\xc4\x83 pierderii bru\xc8\x99te a vitezei apei care se infiltreaz\xc4\x83 \xc3\xaen sedimentul poros. Depozitele \xc3\xaen albia unui ued s\xc3\xaent a\xc8\x99adar, \xc3\xaen cele mai multe cazuri, nisipuri \xc8\x99i pietri\xc8\x99uri amestecate. Deseori aceste sediment\xc4\x83ri s\xc3\xaent ulterior supuse unor procese eoliene._NEWLINE_\xc3\x8en timp, sedimet\xc4\x83rile dintr-un ued pot deveni \xe2\x80\x9eueduri inverse\xe2\x80\x9d, unde depozitele au umplut treptat albia \xc8\x99i au fost fixate de vegeta\xc8\x9bie atras\xc4\x83 de apa subteran\xc4\x83. Asemenea ueduri inverse pot aparea ca ni\xc8\x99te coame \xc3\xaentinse \xc3\xaen zone de de\xc8\x99ert.'